Z. Horváth, poslanec: (2008-10-22):
Eliminovanie prekážok zastúpenia mladých žien s rodičovskými povinnosťami na trhu práce je  jedno z opatrení navrhovaných pre Slovenskú republiku zo strany OECD, pričom sa vychádza zo skúseností, že príliš dlhý pobyt matky na rodičovskej dovolenke značne sťažuje jej vyhliadky na úspešné uplatnenie sa na trhu práce. Na druhej strane sa však volá po väčšom ocenení a ohodnotení materstva a úlohe otca v rodinnom živote, aby mohli mať rodičia toľko detí, koľko chcú, aby sa zároveň mohli venovať svojim profesiám. „Jednou z možností, ako naplniť tento cieľ, je vytvoriť podmienky pre možnosť  zosúladenia rodinného, osobného ako pracovného života rodičov, vytvoriť priestor pre ich slobodné rozhodnutie sa v otázke v osobnej starostlivosti o dieťa a podporiť ich rozhodnutie.“ Toľko vládny návrh zákona. Ak by to však bolo tak, mohli by sme byť všetci veľmi radi. avšak realita je trošku iná. Považujem vládny návrh zákona o príspevku na starostlivosť o dieťa za nespravodlivý. Uvediem prečo. Skutočné výhody alebo zlepšenie situácie tento návrh zákona prináša len zhruba pre 7 900 detí zo všetkých. Pre ostatných zostáva situácia buď nezmenená, alebo, čo je hrošie, zhoršená. Zákon by nemal prinášať riešenia, ktoré zhoršujú postavenie rodiny a detí. Ako som už uviedol, návrh zákona je nespravodlivý pre rodičov, ktorí sa starajú o zdravotne postihnuté dieťa, ako aj znevýhodňuje, resp. rozdeľuje starých rodičov na tých, ktorí takzvane zostávajú starými rodičmi, a tých, ktorí sa stanú živnostníkmi. Zákon tiež znevýhodňuje aj rodičov, ktorí sa popri starostlivosti o dieťa rozhodnú vykonávať zárobkovú činnosť. Príspevok na starostlivosť o dieťa má štát podľa navrhovaného zákona od začiatku budúceho roka vyplácať rodičom, ktorí sa rozhodnú vykonávať zárobkovú činnosť a zabezpečia starostlivosť o svoje dieťa do troch rokov inou právnickou alebo fyzickou osobou. Príspevok by mal byť v sume preukázaných výdavkov vynaložených na starostlivosť o dieťa, najviac však v sume rodičovského príspevku, v prípade, ak starostlivosť o dieťa zabezpečuje materská škola či jasle. Rodič, ktorý bude vykonávať zárobkovú činnosť, zverí starostlivosť o dieťa príbuznej osobe a tá bude mať na túto činnosť živnostenské oprávnenie, bude mať nárok na príspevok len vo výške 25 % zo sumy  rodičovského príspevku, čo od januára bude značiť nejakých 40 eur. Aj Únia materských centier konštatuje, že rodičovský príspevok v doterajšej filozofii, ktorý schválila predchádzajúca vláda, keď je vyplácaný v plnej výške aj zárobkovo činným rodičom v prípade, že nevyužívajú už dotované škôlky či jasle, umožňuje rodine slobodne sa rozhodnúť a zároveň ju reálne podporuje. Navrhovaný zákon odoberá pracujúcim rodičom rodičovský príspevok a priznáva nárok na náhradný príspevok v starostlivosti o dieťa vo výške 25 % rodičovského príspevku. V zaslanom otvorenom liste vláde Únia materských centier uvádza , že za rodiča, ktorý si namiesto výchovy vlastných detí zvolil kariéru, je označený aj rodič, ktorý vykonáva zárobkovú činnosť popri starostlivosti o dieťa z domu vo voľnom čase, často na dohodu o vykonaní práce, tento návrh tak postihuje rodiča, ktorý si svoju finančnú situáciu je ochotný a schopný riešiť sám, čiže návrh zákona potrestá nielen najchudobnejších rodičov na rodičovskej dovolenke, ale aj strednú vrstvu, ktorej najväčšiu časť rodinného rozpočtu tvoria výdavky najmä na bývanie, navrhovaný zákon svojím obsahom neprispieva  k vytváraniu  podporujúcich podmienok na zosúladenie pracovného, rodinného života rodičov a absolútne nevychádza z potrieb. Na predchádzajúcej schôdzi, kolegyňa Radičová, tak ako už spomínala, predložila skvelé návrhy, ktoré, samozrejme, žiaľ, zo stola boli zmietnuté. Pýtam sa predkladateľa, ako aj váženej koalície, či naozaj tento váš návrh je taký sociálny v takejto podobe, v akej je predložený. Ešte úplne na záver. Ja neviem my, pravica, minulá vláda, vždy sme boli obviňovaní, že len berieme. Ja teda v minulom volebnom období som spravodajcoval práve tento zákon, práve tento návrh, kde sme túto možnosť teda povolili, aby rodič na materskej dovolenke mohol vykonávať aj inú zárobkovú činnosť. Čiže by som touto cestou chcel poukázať na to, že tá zlá pravica v minulom volebnom období dávala a tá dobrá ľavica dnes matkám na materskej dovolenke berie. Aj z tohto dôvodu, vážené dámy a páni, podávam procedurálny návrh, aby Národná rada o tomto vládnom návrhu zákona nepokračovala v rokovaní. Ďakujem pekne za pozornosť.